'Arrogansie maak van SBW-verhoor 'n klug' | Maroela Media
Dié mening word deur The New Zealand Herald gehuldig nadat 'n tugkomitee bestaande uit Graeme Mew (Kanada), Shao-Ing Wang (Singapoer) en Stefan Terblanche (Suid-Afrika) twee uur lank beraadslaag, en toe verdaag het sonder om uitspraak in Williams se appèlsaak te gee.
Die komitee het aangedui hy sal ter gelegener tyd sy besluit bekend maak.
Williams is vroeër vir vier weke geskors ná 'n hoogvat in die reeks teen die Britse en Ierse Leeus.
Die appèl spruit uit 'n beslissing van die tugkomitee wat hom skuldig bevind het, dat die All Blacks se beplande "wedstryd van drie helftes" teen 'n gekombineerde provinsiale span nie as 'n volwaardige wedstryd tel nie, en dat Williams se skorsing die eerste Bledisloe-toets tussen die All Blacks en die Wallabies insluit.
Die Nieu-Seelanders was briesend, veral omdat drie Australiërs dié beslissing gevel het.
Die appèlkomitee moes bloot beslis of die genoemde kragmeting 'n bona fide-wedstryd is of nie, iets wat hy volgens die Herald in hoogstens tien minute kon doen.
Luidens die artikel wek die verklaring ná die verdaging die indruk dat die publiek wat geld in rugby belê dankbaar behoort te wees dat "sulke besige, belangrike mense hulle die moeite troos om aandag aan iets so gering te bestee, en dat hulle 'n antwoord sal gee wanneer hulle gereed is en nie eerder nie".
Die blad sê dit dra by tot 'n groeiende kloof tussen die mense wat rugby speel en kyk, en diegene wat dit bestuur en administreer.
"Iemand moet die vraag beantwoord waarom Williams 32 dae nadat hy afgestuur is, nog nie weet hoe lank sy straf duur nie."